ดาวโจนส์-ยุโรปปิดพุ่ง รับน้ำมันดีดตัว-ลุ้นสหรัฐอัดงบฯ 5 แสนล้านดอลฯเยียวยาธุรกิจ
ดาวโจนส์-ยุโรปปิดพุ่ง รับราคาน้ำมันดีดตัว-ลุ้นสหรัฐไฟเขียวเยียวยาธุรกิจ 5 แสนล้านดอลฯ
ดาวโจนส์-ยุโรปปิดพุ่ง รับราคาน้ำมันดีดตัว-ลุ้นสหรัฐไฟเขียวเยียวยาธุรกิจ 5 แสนล้านดอลฯ
23 เม.ย. 2563

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (22 เม.ย.) โดยได้แรงหนุนจากการฟื้นตัวของราคาน้ำมัน รวมทั้งความหวังเรื่อง สภาผู้แทนราษฎรสหรัฐจะอนุมัติมาตรการวงเงินเกือบ 5 แสนล้านดอลลาร์เพื่อเยียวยาธุรกิจขนาดเล็กที่ได้รับผลกระทบจากการแพร่ระบาดของไวรัสโควิด-19 ภายในสัปดาห์นี้ หลังจากวุฒิสภาสหรัฐได้ลงมติผ่านร่างมาตรการดังกล่าวไปแล้วเมื่อวันอังคารที่ผ่านมา
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 23,475.82 จุด เพิ่มขึ้น 456.94 จุด หรือ +1.99% ขณะที่ดัชนี S&amp;P500 ปิดที่ 2,799.31 จุด เพิ่มขึ้น 62.75 จุด หรือ +2.29% และดัชนี Nasdaq ปิดที่ 8,495.38 จุด เพิ่มขึ้น 232.15 จุด หรือ +2.81%
ขณะเดียวกันตลาดหุ้นยุโรปปิดปรับตัวขึ้นเมื่อคืนนี้ (22 เม.ย.) โดยได้แรงหนุนจากราคาน้ำมันที่ดีดตัวขึ้น และความหวังเกี่ยวกับการออกมาตรการกระตุ้นเศรษฐกิจมากขึ้น แม้นักลงทุนยังคงระมัดระวังกับการฟื้นตัวอย่างรวดเร็ว เนื่องจากบริษัทจดทะเบียนจำนวนมากขึ้นได้เปิดเผยคาดการณ์งบการเงินที่น่ากังวล
ดัชนี Stoxx Europe 600 เพิ่มขึ้น 1.80% ปิดที่ 330.14 จุด
ดัชนี CAC-40 ตลาดหุ้นฝรั่งเศสปิดที่ 4,411.80 จุด เพิ่มขึ้น 54.34 จุด หรือ +1.25%, ดัชนี DAX ตลาดหุ้นเยอรมนีปิดที่ 10,415.03 จุด เพิ่มขึ้น 165.18 จุด หรือ +1.61% และดัชนี FTSE 100 ตลาดหุ้นลอนดอนปิดที่ 5,770.63 จุด เพิ่มขึ้น 129.60 จุด หรือ +2.30%